b'\n_START_ARTICLE_\nSalad\xc3\xad\n_START_SECTION_\nPrimers anys\n_START_PARAGRAPH_\nVa n\xc3\xa9ixer l\'any 1138 a Tikrit, a l\'actual prov\xc3\xadncia de Salah ad-Din (Iraq) \xe2\x80\x93anomenada aix\xc3\xad en honor seu\xe2\x80\x93, on el seu pare Najm-ad-Din Ayyub era governador. La seva fam\xc3\xadlia era kurda, origin\xc3\xa0ria de Dvin, a l\'Arm\xc3\xa8nia medieval. Com molts kurds, en aquella \xc3\xa8poca eren soldats al servei dels governants sirians i mesopot\xc3\xa0mics._NEWLINE_Els seus familiars es van allistar a l\'ex\xc3\xa8rcit d\'Imad al-Din Zengi I, senyor de Mossul, el l\xc3\xadder musulm\xc3\xa0 que va aconseguir reconquerir el comtat d\'Edessa als croats, sent el primer a aconseguir derrotar-los. Quan Zengi va morir el 1146 a S\xc3\xadria, hi va haver una guerra civil en la qual la fam\xc3\xadlia de Salad\xc3\xad va posar-se a favor de l\'hereu leg\xc3\xadtim, Nur-ad-Din Xahanxah, que un cop consolidada la seva posici\xc3\xb3 va recompensar-los. El pare de Salad\xc3\xad, Ayyub, va ser nomenat governador de Damasc i el seu oncle \xc3\x80ssad-ad-Din X\xc3\xadrkuh, comandant de l\'ex\xc3\xa8rcit._NEWLINE_X\xc3\xadrkuh va ser enviat a Egipte, on el califat fatimita estava en crisi per la pressi\xc3\xb3 dels croats cristians a les seves fronteres i per les guerres civils. En aquesta campanya es va endur el seu nebot amb ell. En poc temps X\xc3\xadrkuh va controlar el pa\xc3\xads, actuant com a visir i representant del sold\xc3\xa0 de S\xc3\xadria i, quan va morir, Salad\xc3\xad el substitu\xc3\xad._NEWLINE_En l\'exercici del seu c\xc3\xa0rrec, Salad\xc3\xad va repel\xc2\xb7lir un intent d\'invasi\xc3\xb3 croat, va abolir alguns impostos, va reformar i reduir l\'administraci\xc3\xb3 i va contractar mercenaris turcs i kurds per formar un gran ex\xc3\xa8rcit.\n_START_SECTION_\nEgipte\n_START_PARAGRAPH_\nEn aquells temps, Egipte vivia un per\xc3\xadode d\'inestabilitat. Eren els moments finals del califat fatimita i el pa\xc3\xads estava en crisi. Per una banda, estaven amena\xc3\xa7ats pels croats cristians, que havien ocupat Ascal\xc3\xb3 i s\'havien aliat amb l\'Imperi Bizant\xc3\xad i amena\xc3\xa7aven les seves fronteres; per l\'altra, estaven immersos en una guerra civil impulsada pels diversos aspirants al c\xc3\xa0rrec de visir.\n_START_SECTION_\nCampanya del 1163\n_START_PARAGRAPH_\nEl 1163, X\xc3\xa0war, el visir d\'Al-\xc3\x80did, el califa fatimita d\'Egipte, havia estat expulsat del pa\xc3\xads pel seu rival Dirgham, un membre de la poderosa tribu Banu Ruzzik. La seva petici\xc3\xb3 d\'ajuda militar a l\'oncle de Salad\xc3\xad, \xc3\x80ssad-ad-Din X\xc3\xadrkuh, va fer que l\'any 1164 Salad\xc3\xad, un jove de 26 anys, arrib\xc3\xa9s a Egipte formant part de la campanya. X\xc3\xadrkuh, despr\xc3\xa9s de posar ordre i retornar el c\xc3\xa0rrec de visir a X\xc3\xa0war, es va trobar que aquest va reclamar la retirada del seu ex\xc3\xa8rcit a canvi de 30.000 dinars, petici\xc3\xb3 que va ser rebutjada, ja que el sult\xc3\xa0 siri\xc3\xa0 desitjava que les seves tropes romanguessin al pa\xc3\xads. Xawar va buscar llavors el suport del rei de Jerusalem, Amalric I i va intentar recuperar el control militar. El paper de Salad\xc3\xad en aquesta campanya va ser menor per\xc3\xb2 se sap que va rebre la missi\xc3\xb3 de reunir provisions per defensar Bilbeis abans del setge que estaven preparant una for\xc3\xa7a de croats i soldats lleials a X\xc3\xa0war._NEWLINE_Despr\xc3\xa9s del saqueig de Bilbeis, la for\xc3\xa7a combinada i l\'ex\xc3\xa8rcit de X\xc3\xadrkuh es van enfrontar en una batalla en mig del desert, al costat del riu Nil, a l\'est de Giza. Salad\xc3\xad va ser un destacat l\xc3\xadder, comandant l\'ala dreta de l\'ex\xc3\xa8rcit, mentre tropes kurdes componien l\'ala esquerra i X\xc3\xadrkuh personalment dirigia el centre. Fonts musulmanes, per\xc3\xb2, posen Salad\xc3\xad al centre i amb les ordres d\'atraure l\'enemic a una trampa a trav\xc3\xa9s d\'un simulacre de retirada. De totes maneres, l\'\xc3\xa8xit inicial croat es va estavellar contra la duresa del terreny, massa escarpat i sorrenc per als cavalls, i Hug de Cesarea, comandant cristi\xc3\xa0, va ser capturat quan atacava la unitat de Salad\xc3\xad. Despr\xc3\xa9s d\'una lluita en les estretes valls del sud, l\'ex\xc3\xa8rcit zenguida va passar a l\'ofensiva i Salad\xc3\xad es va unir des de la rereguarda._NEWLINE_La batalla va acabar amb una vict\xc3\xb2ria de les tropes de Nur-ad-Din, i Salad\xc3\xad es va guanyar la fama d\'haver assistit al veter\xc3\xa0 Xirkuh en una de les \xc2\xabvict\xc3\xb2ries m\xc3\xa9s memorables de la hist\xc3\xb2ria escrita\xc2\xbb, segons Ibn al-Athir, tot i que les seves pr\xc3\xb2pies tropes havien patit greus baixes i, per tant, no va ser una vict\xc3\xb2ria tan clara. X\xc3\xadrkuh i Salad\xc3\xad van entrar a Alexandria, on van ser rebuts amb mostres d\'entusiasme i van obtenir diners, armes i lloc per poder-se instal\xc2\xb7lar. Es varen haver d\'enfrontar a una for\xc3\xa7a superior d\'un ex\xc3\xa8rcit format per soldats croats i egipcis que tractaven d\'assetjar la ciutat; X\xc3\xadrkuh va dividir les seves tropes, replegant-se des d\'Alexandria, ciutat que va deixar en mans de Salad\xc3\xad. Un atac de Nur ad-Din des de S\xc3\xadria contra els croats va obligar Amalric I a abandonar el setge per defensar els seus dominis del nord, fet que provoc\xc3\xa0 que se sign\xc3\xa9s la pau a canvi de la retirada de X\xc3\xadrkuh d\'Egipte.\n_START_SECTION_\nLa campanya del 1167\n_START_PARAGRAPH_\nXirkuh, decebut amb aquest resultat, va seguir preparant la conquesta d\'Egipte, amb X\xc3\xa0war recelant de les intencions sirianes i renovant les seves aliances amb Amalric. A la fi de 1166 i principi de 1167 X\xc3\xadrkuh, de nou acompanyat per Salad\xc3\xad, va tornar a envair Egipte amb el benepl\xc3\xa0cit de Nur-ad-Din i l\'oposici\xc3\xb3 dels lleials a X\xc3\xa0war i Amalric. Xirkuh, en el seu trajecte cap al sud, va aconseguir evitar la confrontaci\xc3\xb3 amb els croats. El mar\xc3\xa7 de 1167, finalment, els aliats van aconseguir for\xc3\xa7ar una batalla que X\xc3\xadrkuh va guanyar, encara que amb grans p\xc3\xa8rdues en ambd\xc3\xb3s b\xc3\xa0ndols. X\xc3\xadrkuh va marxar a Alexandria, de majoria sunnita i on gaudien d\'un ampli suport. Com va succeir el 1163, X\xc3\xadrkuh va marxar deixant Salad\xc3\xad a c\xc3\xa0rrec de la ciutat, i tract\xc3\xa0 de no quedar atrapat amb el gruix del seu ex\xc3\xa8rcit. Salad\xc3\xad aviat es va veure involucrat en un altre dur setge d\'Alexandria; mentre, Xirkuh restava inactiu, sense atacar ni als assetjadors ni a la seva base, al Caire. Sembla que al final X\xc3\xadrkuh i els aliats van negociar un tractat on, un altre cop, Amalric i X\xc3\xadrkuh van haver d\'abandonar el pa\xc3\xads a canvi de les corresponents indemnitzacions i amb garanties d\'amnistia per a la poblaci\xc3\xb3 d\'Alexandria, que havia donat el suport a Salad\xc3\xad. Salad\xc3\xad personalment va romandre al campament croat durant les negociacions per assegurar la protecci\xc3\xb3 d\'Alexandria._NEWLINE_Assetjat per problemes interns i per la impopularitat que gener\xc3\xa0 la seva alian\xc3\xa7a amb els croats cristians, X\xc3\xa0war va passar a negociar amb Nur-ad-Din per evitar que X\xc3\xadrkuh torn\xc3\xa9s a atacar Egipte. No obstant aix\xc3\xb2, ell mateix es va veure tra\xc3\xaft quan, el 1168, Amalric va envair Egipte. Amalric, aviat va capturar Bilbais, que se li havia resistit durant l\'atac del 1163, i el novembre va destruir la poblaci\xc3\xb3 A continuaci\xc3\xb3 va marxar contra Fustat, la capital oficial, sense donar temps que X\xc3\xa0war reun\xc3\xads el seu ex\xc3\xa8rcit. En aquesta situaci\xc3\xb3, el visir va decidir cremar la ciutat, en una estrat\xc3\xa8gia de terra cremada abans que pogu\xc3\xa9s ser utilitzada pels croats; ell ja tenia la base al Caire, resid\xc3\xa8ncia califal i capital de facto. Amalric la va assetjar de totes maneres._NEWLINE_Amb l\'enemic a les portes, al-\xc3\x80did va demanar ajuda al sold\xc3\xa0 de S\xc3\xadria, que un altre cop, va enviar l\'ex\xc3\xa8rcit comandat per X\xc3\xadrkuh. Sembla que aquesta vegada li va costar conv\xc3\xa8ncer Salad\xc3\xad perqu\xc3\xa8 l\'acompany\xc3\xa9s, probablement pel mal record que tenia dels setges d\'Alexandria i Bilbais. El desembre de 1168, per\xc3\xb2, Salad\xc3\xad estava ja amb la resta de l\'ex\xc3\xa8rcit ocupant Egipte. La not\xc3\xadcia de la seva arribada va for\xc3\xa7ar Amalric a demanar una treva, pactada el gener de 1169, on de nou els egipcis pagaven per la retirada dels invasors. Amb el benepl\xc3\xa0cit d\'al-\xc3\x80did, X\xc3\xadrkuh i Salad\xc3\xad van entrar al Caire sense oposicions. Salad\xc3\xad personalment arrest\xc3\xa0 Shawar, que va ser condemnat a mort pel califa.> X\xc3\xadrkuh reb\xc3\xa9 el t\xc3\xadtol de visir i Salad\xc3\xad va rebre un c\xc3\xa0rrec en el nou govern.\n_START_SECTION_\nVisir d\'Egipte\n_START_PARAGRAPH_\nCap al 1169, X\xc3\xadrkuh controlava el pa\xc3\xads, actuant en part com a primer ministre del califa fatimita d\'Egipte, en part com a governador i representant del Sult\xc3\xa0 siri\xc3\xa0. Al mar\xc3\xa7 d\'aquest mateix any mor\xc3\xad, i com el seu successor va ser elegit Salad\xc3\xad. \xc3\x89s incerta la causa del seu nomenament: les hip\xc3\xb2tesis varien d\'una elecci\xc3\xb3 dels emirs sirians a una elecci\xc3\xb3 del califa per dividir els ocupants entre kurds i turcs. Nur ad-Din havia escollit un substitut, per\xc3\xb2 al -Adid i els emirs zengites locals van aconseguir imposar a Salad\xc3\xad com a visir. Les raons perqu\xc3\xa8 un califa xi\xc3\xafta com al-Adid don\xc3\xa9s suport a un sunnita s\xc3\xb3n incertes. D\'acord amb Ibn al-Athir, els seus consellers li van dir al califa que "no hi havia cap m\xc3\xa9s feble o jove" entre els candidats i que "cap emir li obeiria", per\xc3\xb2 segons aquesta mateixa versi\xc3\xb3 va ser acceptat per la majoria d\'emirs despr\xc3\xa9s d\'un poc de negociaci\xc3\xb3. Al-Wahran\xc3\xad escriure que va ser elegit per la reputaci\xc3\xb3 de la seva fam\xc3\xadlia, considerada generosa i valent. Imad-ad-Din va dir que despr\xc3\xa9s d\'un breu per\xc3\xadode de dol amb "opinions enfrontades", uns emirs el van triar i van for\xc3\xa7ar al califa a la designaci\xc3\xb3. Encara que la seva posici\xc3\xb3 va ser probablement discutida, se sol concordar en qu\xc3\xa8 el seu historial en les campanyes precedents amb el seu oncle li donaven un curr\xc3\xadculum impecable entre els emirs._NEWLINE_Investit com visir el 26 de mar\xc3\xa7, Salad\xc3\xad es va transformar. Va abandonar la beguda d\'alcohol, que tot i els tab\xc3\xbas religiosos era com\xc3\xba entre la mil\xc3\xadcia, i es va tornar m\xc3\xa9s religi\xc3\xb3s. Havent guanyat m\xc3\xa9s poder que mai en la seva carrera, es va enfrontar al dilema de la divisi\xc3\xb3 de lleialtats entre els seus dos senyors, Al-\xc3\x80did i Nur-ad-Din. Es deia que el segon li era secretament hostil. Nur ad-Din sabia poc del nebot del seu general, m\xc3\xa9s enll\xc3\xa0 que era de l\'ambiciosa fam\xc3\xadlia ai\xc3\xbabida i va arribar a afirmar que dubtava que pogu\xc3\xa9s fer res sense les seves ordres. Els fets posteriors s\xc3\xb3n que Salad\xc3\xad va ignorar diverses cartes del sult\xc3\xa0 siri\xc3\xa0 i va rebutjar la seva autoritat._NEWLINE_Com a governant es va enfrontar a un estat tan inestable com en temps de X\xc3\xa0war, amb l\'afegit de ser un regent estranger i la divisi\xc3\xb3 entre el califa xi\xc3\xafta i el seu sunnisme personal. El repte empitjorava en haver d\'enfrontar-se a la delicada situaci\xc3\xb3 sota l\'escrutini del sult\xc3\xa0 siri\xc3\xa0, que anhelava el control directe d\'Egipte, i l\'amena\xc3\xa7a dels croats._NEWLINE_Salad\xc3\xad es va enfrontar des del primer moment a les elits fatimites, que temien que el visir sunnita acab\xc3\xa9s amb el califat, com efectivament va passar. Una conjura contra Salad\xc3\xad va tenir lloc gaireb\xc3\xa9 immediatament, el 1169, centrada en un eunuc negre que servia com a majordom del califa. Salad\xc3\xad va tenir not\xc3\xadcies del complot i va executar l\'eunuc mentre es trobava fora de la ciutat inspeccionant les seves propietats. L\'endem\xc3\xa0, aquesta execuci\xc3\xb3 va desencadenar la revolta d\'unitats militars formades per negres amb prop de 50.000 efectius, que eren l\'espina dorsal de l\'ex\xc3\xa8rcit egipci i les m\xc3\xa9s lleials als fatimites. Salad\xc3\xad va sufocar la revolta i va reestructurar l\'ex\xc3\xa8rcit basant-se en les seves tropes sirianes, primordialment kurdes i turques, en comptes dels mercenaris del Magrib que era els habituals al pa\xc3\xads. Aix\xc3\xad no nom\xc3\xa9s va crear un ex\xc3\xa8rcit m\xc3\xa9s experimentat i preparat, sin\xc3\xb3 que es va garantir un control personal sobre el mateix. Mai m\xc3\xa9s va haver d\'afrontar una revolta al Caire. No va ser l\'\xc3\xbanic repte que va haver de superar el 1169. Amalric va tornar a atacar, recolzat per l\'armada bizantina, que va assaltar Damieta. Nur-ad-Din va enviar contingents a Egipte mentre atacava la indefensa S\xc3\xadria, provocant la retirada dels francs._NEWLINE_Encara que no es va erradicar el califat fatimita fins al 1171, Salad\xc3\xad ja com a visir va tractar de potenciar activament el sunnisme. Va construir nombroses mesquites i madrasses per expandir l\'ideari sunnita, el que va ser molt popular, ja que era el corrent majorit\xc3\xa0ria al pa\xc3\xads, tot i no ser l\'oficial. El nomenament sistem\xc3\xa0tic de juristes sunnites per a la judicatura va garantir el control de l\'administraci\xc3\xb3 i de l\'estat. Al Caire va ordenar la construcci\xc3\xb3 d\'una universitat de la branca malikita i una altra per a la branca del xafiisme, a la qual el mateix pertanyia, a Fustat. La reducci\xc3\xb3 de la burocr\xc3\xa0cia li va permetre d\'eliminar impostos i taxes, que vorejaven el concepte musulm\xc3\xa0 d\'usura, fet que va tenir una gran acceptaci\xc3\xb3. Un altre tret del seu govern va ser la incorporaci\xc3\xb3 de part de l\'elit eg\xc3\xadpcia en la seva administraci\xc3\xb3. Per sobre de tots, destac\xc3\xa0 Al-Qadi al-F\xc3\xa0dil, un brillant jurista d\'Ascal\xc3\xb3 que havia servit a X\xc3\xa0war i X\xc3\xadrkuh. Aquesta classe d\'homes li van donar a Salad\xc3\xad contacte amb els complexos cercles del poder econ\xc3\xb2mic i social de l\'imperi fatimita. M\xc3\xa9s encara, la seva toler\xc3\xa0ncia i pragmatisme es va guanyar el suport de jueus i els coptes, claus en el control del sistema bancari i vitals per a l\'economia eg\xc3\xadpcia._NEWLINE_L\'any 1170, Salad\xc3\xad havia assegurat una posici\xc3\xb3 segura al pa\xc3\xads. Li va ser de gran ajuda l\'haver aconseguit que la seva fam\xc3\xadlia es reun\xc3\xads amb ell, principalment el seu pare, Ayub, amb els quals va crear una administraci\xc3\xb3 vinculada a ell. Mentrestant, Nur ad-Din va ser pressionant perqu\xc3\xa8 depos\xc3\xa9s al califa. Salad\xc3\xad va posar a prova el califa amb actes com entrar a cavall a la seva cort, accions que nom\xc3\xa9s podia fer el califa._NEWLINE_Sense oposici\xc3\xb3 interna, el 1170 Salad\xc3\xad es va veure lliure per dur a terme atacs contra el Regne de Jerusalem. Va assetjar la ciutat de Darum, sense \xc3\xa8xit, provocant que Amalric retir\xc3\xa9s la guarnici\xc3\xb3 dels templers de Gaza per a defensar-lo. Salad\xc3\xad els va evadir i va assolar Gaza, destruint la ciutat amb l\'excepci\xc3\xb3 de la fortalesa i massacrant als habitants que no s\'havien refugiat dins d\'ella. El mateix any aconsegu\xc3\xad conquerir la ciutat d\'Eilat, al mar Roig, que sense ser una gran amena\xc3\xa7a permetia als croats assetjar la navegaci\xc3\xb3 prop del Sina\xc3\xad._NEWLINE_Es va retirar aviat de la campanya de 1171, on se suposava que havia de participar en un assalt conjunt amb Nur ad-Din al Kerak dels Cavallers, en part per evitar enfrontar-se al seu senyor i en part per la pena de la mort del seu pare. Nur ad-Din es va enfadar amb Salad\xc3\xad per aix\xc3\xb2. Per posar a prova i complaure al califat dels abb\xc3\xa0ssides li va ordenar dissoldre el califat fatimita el juny de 1171. Salad\xc3\xad es va veure llavors en la tessitura d\'arriscar-se a m\xc3\xa9s revoltes, de manera que va esperar a la mort d\'al-Adid, que semblava imminent (de fet, se sospita que va poder ser enverinat) per acabar oficialment amb el califat. La seva mort el 17 juny 1171 va suposar la reintegraci\xc3\xb3 definitiva del culte a Egipte del corrent sunnita, majorit\xc3\xa0ria dins l\'islam, i aix\xc3\xb2 succe\xc3\xad durant el govern de Salad\xc3\xad. El major signe d\'aquest canvi \xc3\xa9s que cinc dies despr\xc3\xa9s, la preg\xc3\xa0ria dels divendres es va realitzar en nom del califa de Bagdad, Al-M\xc3\xbastadi. Aix\xc3\xb2 va real\xc3\xa7ar el seu prestigi dins la comunitat isl\xc3\xa0mica, que estava encara molt afectada per la caiguda de la ciutat santa de Jerusalem en poder dels croats el 1099.\n_START_SECTION_\nSold\xc3\xa0 d\'Egipte\n_START_PARAGRAPH_\nDespr\xc3\xa9s de la mort d\'Al-\xc3\x80did era en teoria un vassall de Nur-ad-Din per\xc3\xb2 en la pr\xc3\xa0ctica era el governador de facto d\'Egipte: reconeixia l\'autoritat del sult\xc3\xa0 de S\xc3\xadria, per\xc3\xb2 gaudia de total independ\xc3\xa8ncia en el seu govern d\'Egipte, a causa de la llunyania entre Damasc i El Caire, separades per estats governats pels croats europeus. La retirada de la campanya contra Karak es considera com una mostra de la seva independ\xc3\xa8ncia en relaci\xc3\xb3 a Nur ad-Din. Probablement Salad\xc3\xad evitava anar a veure Nur ad-Din per si aquest li impedia tornar a Egipte, temor\xc3\xb3s del control que ja tenia del pa\xc3\xads. Tamb\xc3\xa9 era possible que d\'atacar llavors al regne de Jerusalem, que actuava d\'estat barrera, si aquest estat desapareixia podria deixar Salad\xc3\xad sol davant del cap siri\xc3\xa0, que hagu\xc3\xa9s tingut llavors un pretext per prendre el poder sobre Egipte. Per no marxar, Salad\xc3\xad va al\xc2\xb7legar conjures fatimites en la seva rereguarda, per\xc3\xb2 Nur ad-Din no va acceptar "l\'excusa"._NEWLINE_Durant l\'estiu de 1172, un ex\xc3\xa8rcit nubi, acompanyat de refugiats armenis va ser vist a la frontera, preparant un setge sobre Assuan. L\'emir de la ciutat va demanar refor\xc3\xa7os a Salad\xc3\xad, que va enviar el seu germ\xc3\xa0 Turan-Xah. Les forces eg\xc3\xadpcies es van imposar, per\xc3\xb2 els nubis van tornar el 1173. Aquesta vegada els egipcis van llan\xc3\xa7ar un contraatac que va portar representar la conquesta de Qasr Ibrim i del nord de N\xc3\xbabia._NEWLINE_Durant uns mesos, Nur ad-Din va deixar d\'enviar cap altre ex\xc3\xa8rcit, per\xc3\xb2 va exigir el retorn dels 200.000 dinars gastats a les campanyes de X\xc3\xadrkuh. Salad\xc3\xad va enviar 60.000 dinars, "meravelloses manufactures eg\xc3\xadpcies", joies, un ase de gran qualitat i un elefant. Durant el viatge que va realitzar a Damasc va lliurar els presents, va aprofitar per llan\xc3\xa7ar atacs per les terres dels croats. No va prendre els castells, per\xc3\xb2 va atacar i mirar d\'eliminar els bedu\xc3\xafns que vivien en el territori i servien de guies als croats._NEWLINE_Salad\xc3\xad va ampliar tamb\xc3\xa9 les seves fronteres, conquistant la costa l\xc3\xadbia, mantenint-se des d\'aleshores una lluita intermitent a la zona entre el seu llibert, Qar\xc3\xa0q\xc3\xbcix, de la naixent dinastia almohade i els romanents de l\'imperi de la dinastia almor\xc3\xa0vit. El 31 de juliol de 1173, el seu pare, Ayub, va quedar ferit despr\xc3\xa9s d\'una caiguda del cavall, accident que caus\xc3\xa0 la seva mort el 9 d\'agost. La p\xc3\xa8rdua del seu fidel vassall va contribuir a augmentar els recels de Nur-ad-Din. El 1174, Salad\xc3\xad va enviar a Turan-Shah a conquerir el Iemen i va prendre el seu principal port i ciutat, Aden. L\'excusa era que aquests territoris no reconeixien al califa de Bagdad, per\xc3\xb2 se sol considerar que Salad\xc3\xad preparava un lloc segur en haver de fugir amb la seva fam\xc3\xadlia per si es produ\xc3\xafa un atac de Nur-ad-Din.\n_START_SECTION_\nS\xc3\xadria\n_START_PARAGRAPH_\nNur-ad-Din va morir el 1174 deixant S\xc3\xadria al seu fill As-S\xc3\xa0lih Isma\xc3\xafl al-M\xc3\xa0lik, d\'onze anys. Amb l\'excusa de protegir el jove monarca de l\'amena\xc3\xa7a croada, Salad\xc3\xad va ocupar el seu reialme, va entrar a Damasc i va assetjar Alep. Aquell any va sobreviure a un intent d\'assassinat de la secta dels assassins, gr\xc3\xa0cies al fet que duia una cota de malla sota la t\xc3\xbanica. Despr\xc3\xa9s de ser derrotat de la batalla de Montgisard el 1177, els regnes croats varen ser un problema constant, a causa de les seves incursions sobre territori musulm\xc3\xa0. Per\xc3\xb2 dos anys m\xc3\xa9s tard, va obtenir la seva primera vict\xc3\xb2ria contra els croats a la batalla del Gual de Jacob._NEWLINE_As-S\xc3\xa0lih Isma\xc3\xafl al-M\xc3\xa0lik va morir el 1181 i Salad\xc3\xad va ser nomenat oficialment sold\xc3\xa0 de S\xc3\xadria, c\xc3\xa0rrec que ostentava de facto des de feia 7 anys. Havent assegurat el seu poder sobre S\xc3\xadria, va aconseguir annexionar-se els territoris de la Mesopot\xc3\xa0mia, fins llavors controlats pels descendents d\'Imad-ad-Din Atabeg Zengi, l\'antic senyor al que la seva fam\xc3\xadlia havia servit.\n_START_SECTION_\nConquesta de Damasc i el sud de S\xc3\xadria\n_START_PARAGRAPH_\nAl comen\xc3\xa7ament d\'estiu de 1174, Nur ad-Din es trobava, aparentment, preparant una campanya contra Egipte, havent enviat peticions de tropes a Mossul, Diyarbekir, i al-Jazira. La fam\xc3\xadlia ai\xc3\xbabida va mantenir un concili sobre com afrontar aquesta possible amena\xc3\xa7a i Salad\xc3\xad va congregar les seves tropes als afores del Caire. No obstant aix\xc3\xb2, el 15 de maig moria Nur ad-Din, deixant el poder al seu fill d\'onze anys As-S\xc3\xa0lih Isma\xc3\xafl al-Malik. Amb aix\xc3\xb2 Salad\xc3\xad obtenia de facto la total independ\xc3\xa8ncia. En una carta a l\'hereu prometia "actuar com una espasa contra els seus enemics" i definia la mort del seu pare com "el xoc despr\xc3\xa9s d\'un terratr\xc3\xa8mol"._NEWLINE_La mort de Nur-ad-Din va deixar davant Salad\xc3\xad una dif\xc3\xadcil decisi\xc3\xb3. Podia atacar els croats des d\'Egipte o esperar fins a ser convidat per As-S\xc3\xa0lih a S\xc3\xadria per atacar des d\'all\xc3\xa0. Podia tamb\xc3\xa9 ocupar S\xc3\xadria abans que, com semblava, caigu\xc3\xa9s en mans d\'un rival, per\xc3\xb2 temia la hipocresia moral d\'atacar les terres del que havia estat el seu senyor, una cosa detestable per la seva moral isl\xc3\xa0mica i que li invalidava per encap\xc3\xa7alar la guerra contra els croats. Per annexionar S\xc3\xadria necessitava una invitaci\xc3\xb3 d\'as-Salih o una excusa com el potencial perill croat en un cas de desgovern._NEWLINE_Quan a l\'agost, As-S\xc3\xa0lih va ser portat a Alep, Gumushtigin, emir de la ciutat i capit\xc3\xa0 de Nur-ad-Din va assumir la reg\xc3\xa8ncia. L\'emir es va preparar per desbancar als seus rivals, comen\xc3\xa7ant amb Damasc. Davant d\'aquestes perspectives, l\'emir de la ciutat, va apel\xc2\xb7lar a Sayf-ad-Din (cos\xc3\xad de Gumushtigin) de Mossul a la recerca de suport, sent rebutjat i obligat a demanar ajuda a Salad\xc3\xad. Salad\xc3\xad va travessar el desert amb 700 genets, passant per Kerak i arribant a Bosra, i sent seguit per "emirs, soldats, turcs, kurds i bedu\xc3\xafns en el rostre es veien les emocions dels seus cors". El 23 de novembre va arribar a Damasc on va ser aclamat, i va descansar a l\'antiga casa del seu pare a la ciutat, fins que li van obrir les portes de la ciutadella de Damasc, on es va establir i va rebre l\'homenatge dels ciutadans.\n_START_SECTION_\nLa secta dels assassins\n_START_PARAGRAPH_\nL\'estiu de 1175, aprofitant les treves amb els z\xc3\xa0ngides i el regne de Jerusalem, Salad\xc3\xad va llen\xc3\xa7ar una campanya contra els assassins de Sinan. Quan va rebre tropes d\'Egipte, Salad\xc3\xad es va dirigir contra les seves fortaleses al L\xc3\xadban, per\xc3\xb2 es va retirar aquest mateix mes sense haver conquerit res. Molts historiadors musulmans afirmen que l\'oncle de Salad\xc3\xad va mediar en un tractat de pau entre ell i Sinan. No obstant aix\xc3\xb2, la versi\xc3\xb3 dels assassins era que Salad\xc3\xad va renunciar a causa de temors sobre la seva pr\xc3\xb2pia vida. Havia ordenat deixar guix i sorra al voltant de la seva tenda en el lloc de Masyaf per poder veure les empremtes de possibles assassins i donat torxes als seus gu\xc3\xa0rdies._NEWLINE_D\'acord amb aquesta versi\xc3\xb3, una nit els gu\xc3\xa0rdies van veure un esclat i quelcom que desapareixia entre les tendes. Salad\xc3\xad va despertar a temps de veure una figura abandonant la seva tenda. Va observar que les llums estaven despla\xc3\xa7ades i que el llit tenia marques com les de les peculiars armes dels assassins amb una nota clavada en una daga enverinada que li advertia que seria assassinat si no es retirava de l\'assalt. Salad\xc3\xad va cridar, afirmant que la figura havia estat el mateix Sinan i va ordenar als seus gu\xc3\xa0rdies a arribar a un acord. Adonant-se de la impossibilitat de conquerir les fortaleses excavades a les muntanyes, va preferir arribar a un acord i evitar que els croats els utilitzessin com a arma secreta.\n_START_SECTION_\nLluita amb els cristians\n_START_PARAGRAPH_\nDespr\xc3\xa9s de deixar les muntanyes d\'al-Nusayri, Salad\xc3\xad va tornar a Damasc i va llicenciar les seves tropes sirianes. Va deixar el seu germ\xc3\xa0 Turan Shah al c\xc3\xa0rrec de S\xc3\xadria i va marxar a Egipte amb la seva cort personal, arribant al Caire el 22 de setembre. Despr\xc3\xa9s de dos anys absent, tenia molt a supervisar en el pa\xc3\xads del Nil, particularment obres i projectes que havia deixat pendents. Va reparar i va ampliar les muralles de la ciutat i va comen\xc3\xa7ar la construcci\xc3\xb3 de la ciutadella del Caire. Tamb\xc3\xa9 va fer construir el pou Bir Y\xc3\xbassuf, de 85 metres. La seva gran obra p\xc3\xbablica fora de la ciutat va ser un gran pont a Giza, que pretenia facilitar la defensa contra invasions mores._NEWLINE_Salad\xc3\xad va romandre al Caire supervisant el seu govern i construint la madrassa dels executors d\'Espases. El novembre de 1177, va llan\xc3\xa7ar una r\xc3\xa0tzia sobre Palestina. Els croats havien penetrat en el territori de Damasc i Salad\xc3\xad va prendre la treva com una cosa sense valor. Els cristians van enviar una gran part del seu ex\xc3\xa8rcit per assetjar Harim, al nord d\'Alep, descuidant la seva frontera sud. Salad\xc3\xad va creure que era el moment i va marxar contra Ascal\xc3\xb3, a la qual va anomenar la "n\xc3\xbavia de S\xc3\xadria". Guillem de Tir deix\xc3\xa0 escrit que l\'ex\xc3\xa8rcit ai\xc3\xbabida constava de 18.000 esclaus negres del Sudan i 8.000 soldats d\'elit turcmans i kurds. L\'ex\xc3\xa8rcit va assolar el camp, va saquejar Ramla i Lod i va arribar a les portes de Jerusalem._NEWLINE_Salad\xc3\xad va permetre al rei Baldu\xc3\xad IV de Jerusalem entrar a Ascal\xc3\xb3 amb els cavallers templers de Gaza sense prendre precaucions contra un atac sorpresa. Encara que els croats amb prou feines tenien 375 cavallers, Salad\xc3\xad va dubtar de possibles emboscades davant la pres\xc3\xa8ncia de tropes veteranes i oficials experts. El 25 de novembre de 1175, amb el gruix del seu ex\xc3\xa8rcit absent, Salad\xc3\xad i les seves tropes es van veure sorpresos a Gu\xc3\xa8zer, prop de Ramla. Abans que poguessin formar en ordre de batalla, els templers van trencar les seves l\xc3\xadnies. Salad\xc3\xad va tractar inicialment d\'organitzar els seus homes, per\xc3\xb2 davant la mort de la seva gu\xc3\xa0rdia va veure inevitable la derrota i amb les poques tropes que li quedaven va muntar un camell fins a Egipte. En les cr\xc3\xb2niques cristianes \xc3\xa9s coneguda com la batalla de Montgisard._NEWLINE_Sense desanimar-se per la seva derrota de Gu\xc3\xa8zer, Salad\xc3\xad es va preparar per lluitar amb els croats una altra vegada. A la primavera de 1178, acampava sota els murs d\'Homs mentre tenien lloc escaramusses entre les seves tropes i els croats. A Hamat Salad\xc3\xad va guanyar la batalla i li van portar les despulles de l\'enemic, amb molts presoners; Salad\xc3\xad va ordenar la seva decapitaci\xc3\xb3 per "rentar d\'escombraries les terres dels creients". Va passar la resta de l\'any a S\xc3\xadria, sense lluitar._NEWLINE_Els espies de Salad\xc3\xad van informar que els croats planejaven una expedici\xc3\xb3 a S\xc3\xadria. El sult\xc3\xa0 va ordenar al seu general Farrukh-Shah, patrullar la frontera de Damasc amb mil soldats en espera d\'un atac per retirar-se sense presentar batalla i avisar amb torxes als turons perqu\xc3\xa8 Salad\xc3\xad ataqu\xc3\xa9s. L\'abril de 1179, els croats dirigits per Baldu\xc3\xad, que no esperaven resist\xc3\xa8ncia, atacaren per sorpresa l\'est dels Alts del Golan. Van avan\xc3\xa7ar massa de pressa en persecuci\xc3\xb3 de Farrukh-Shah, que concentrava les seves tropes al sud-est de Quneitra, i van ser derrotats pels ai\xc3\xbabides a la batalla de Marj Ayyun. Amb la vict\xc3\xb2ria, Salad\xc3\xad va portar refor\xc3\xa7os i va sol\xc2\xb7licitar 1.500 genets al seu germ\xc3\xa0 Al-Adil, a Egipte._NEWLINE_L\'estiu de 1179, Baldu\xc3\xad havia constru\xc3\xaft un lloc avan\xc3\xa7at en el cam\xc3\xad a Damasc i pretenia fortificar un pas a trav\xc3\xa9s del riu Jord\xc3\xa0, conegut com el gual de Jacob, que controlava l\'acc\xc3\xa9s a la plana de Paneas, dividida entre musulmans i cristians. Salad\xc3\xad va oferir 100.000 peces d\'or a Baldu\xc3\xad a canvi d\'abandonar el projecte, particularment ofensiu per tractar-se d\'un lloc sant per als musulmans, per\xc3\xb2 no hi va haver tracte. Aix\xc3\xad va resoldre destruir la fortalesa i va moure les seves casernes a Paneas. Com que els croats es van afanyar a atacar les seves forces, van perdre l\'orde en la formaci\xc3\xb3; despr\xc3\xa9s d\'un \xc3\xa8xit inicial, van perseguir l\'enemic fins de manera descontrolada i van ser ven\xc3\xa7uts per les tropes de Salad\xc3\xad. Aquesta batalla del Gual de Jacob, i la presa de la fortalesa el 30 agost 1179, va ser dues vict\xc3\xb2ries clau per a Salad\xc3\xad._NEWLINE_A la primavera de 1180, mentre Salad\xc3\xad estava a les proximitats de Safad, esperant comen\xc3\xa7ar una nova campanya, Baldu\xc3\xad va enviar missatgers amb propostes de pau. Despr\xc3\xa9s de sequeres i males collites, Salad\xc3\xad era conscient que anava esc\xc3\xa0s de provisions i va acceptar. Ramon III de Tr\xc3\xadpoli es va oposar a la treva, per\xc3\xb2 una incursi\xc3\xb3 a les seves terres i la visi\xc3\xb3 de la flota de Salad\xc3\xad a Tartus el van conv\xc3\xa8ncer a acceptar el pacte.\n_START_SECTION_\nVisi\xc3\xb3 occidental del personatge\n_START_PARAGRAPH_\nA Europa, els croats que van tornar a les seves llars van portar amb si nombroses llegendes i an\xc3\xa8cdotes amb Salad\xc3\xad com a protagonista. Amb elles es va difondre pel m\xc3\xb3n cristi\xc3\xa0 la figura del sold\xc3\xa0 Salad\xc3\xad._NEWLINE_De Salad\xc3\xad la tradici\xc3\xb3 cristiana es va quedar amb la seva cortesia, saviesa i cavallerositat, apareixent en nombrosos relats com un gran senyor que tractava amb honor als seus captius. Es tracta d\'una cosa inexacte per als c\xc3\xa0nons moderns doncs els membres dels ordes militars que considerava els seus enemics m\xc3\xa9s ac\xc3\xa8rrims eren normalment obligats a escollir entre una conversi\xc3\xb3 for\xc3\xa7osa o la mort, si b\xc3\xa9, en la moral de l\'\xc3\xa8poca, el seu compliment de les normes socials de cortesia cap als captius i el seu respecte a les pactes amb l\'enemic enfront de la violaci\xc3\xb3 de treves cont\xc3\xadnues pels croats davant la seva manca d\'un lideratge s\xc3\xb2lid l\'apropaven de manera molt similar al concepte medieval de cavallerositat._NEWLINE_En diverses narracions apareix aix\xc3\xad com un exemple del perfecte cavaller medieval, tant pel seu honor com per la seva saviesa i judici. En l\'obra La Divina Com\xc3\xa8dia, Dante Alighieri va ubicar Salad\xc3\xad al costat de personatges com S\xc3\xb2crates, Arist\xc3\xb2til, Homer i Ovidi, al Llimb, un espai destinat a personatges justos i il\xc2\xb7lustres, impedits d\'entrar en el Parad\xc3\xads nom\xc3\xa9s per no ser batejats. Entre les obres que recorden d\'aquesta manera a Salad\xc3\xad es pot nomenar, El Conde Lucanor, de Joan Manuel de Castella en els seus cap\xc3\xadtols XXV i L, que descriuen, respectivament, el fictici captiveri d\'un noble cristi\xc3\xa0 en mans de Salad\xc3\xad, tractat amb una cortesia exemplar, i a un Salad\xc3\xad a punt de caure en la temptaci\xc3\xb3 per\xc3\xb2 acabant per triar s\xc3\xa0viament com a exemple de bon governant._NEWLINE_Per\xc3\xb2 tamb\xc3\xa9 va ser mostrat moltes vegades com el "temible l\xc3\xadder infidel" que havia expulsat "la veritable religi\xc3\xb3" de Terra Santa. En altres fonts, especialment les eclesi\xc3\xa0stiques, es mostra com "el diable sarra\xc3\xad", i se l\'associa amb el dimoni._NEWLINE_Va ser la primera versi\xc3\xb3 la que es va acabar imposant i aix\xc3\xad en el segle\xc2\xa0xix, Lessing en la seva obra Nathan el Savi l\'utilitza com un dels tres erudits protagonistes de les tres religions del llibre que arriben a superar les difer\xc3\xa8ncies religioses; ell \xc3\xa9s seleccionat per representar l\'Islam._NEWLINE_En l\'actualitat, tot i que no sempre s\xc3\xb3n hist\xc3\xb2ricament exactes, hi ha nombroses obres (tant de recerca com de ficci\xc3\xb3) on se li sol mostrar com un l\xc3\xadder \xc3\xadntegre i fidel a la religi\xc3\xb3, a m\xc3\xa9s d\'un dels m\xc3\xa9s grans estrategs del seu temps, davant uns governants cristians incapa\xc3\xa7os i en moltes ocasions liderats per fan\xc3\xa0tics. Aix\xc3\xad cal remarcar la pel\xc2\xb7l\xc3\xadcula El regne del cel o el segon llibre de la trilogia templera de Jan Guillou, que usen protagonistes pragm\xc3\xa0tics i tolerants que semblen m\xc3\xa9s propers a Salad\xc3\xad, tot i ser el seu enemic, que als cortesans de Jerusalem, que solen ser descrits, amb l\'excepci\xc3\xb3 dels protagonistes que se solen vincular a gent com Raimundo III de Tr\xc3\xadpoli, el \xc2\xabpartit moderat\xc2\xbb de la cort, com corruptes, fan\xc3\xa0tics o merament incompetents.'